Drie van gesin op plaas doodgeskietDrie lede van ŉ gesin is Vrydag op ŉ plaas buite Griekwastad in die Noord-Kaap doodgeskiet. ŉ Polisiewoordvoerder, lt. kol. Blackie Swart, sê die voorval het omstreeks 18:00 op die plaas Naauwhoek, sowat 10km buite Griekwastad plaasgevind. Swart sê die egpaar se seun, Don Steenkamp (15), het op sy ouers Deon (44) en Christelle (43) en sy sussie, Marthella (14), se liggame afgekom. Hy sê Don was buite op die plaas gewees en het met sy terugkeer op die gru-toneel afgekom. Swart sê Don het na die dorp gejaag waar hy die polisie in kennis gestel het. Hy is in die sorg van ŉ voog geplaas. Swart het aan Maroela Media gesê die ondersoek gaan voort en dat dit in die stadium nog nie duidelik is wat presies gebeur het nie. Hy sê Don sal vandag terug na die toneel geneem word sodat daar vasgestel kan word of enigiets vermis word.